Áratugalangt en afar kumpánlegt og allsendis óblóðugt stríð Kanada og Danmerkur um óbyggða klettaeyju milli Kanada og Grænlands er loks á enda eftir að samningar tókust um skiptingu hennar.
Eyjan heitir Tartupaluk á máli inúíta en Hans-eyja á dönsku og er ekki annað en nakinn og gróðurlaus klettur á miðju Kennedysundi, milli Ellesmere-eyju og Norður-Grænlands. Deilur Kanada og Danmerkur um eignarhald hennar hófust snemma á áttunda áratug síðustu aldar en eignarhald hennar skiptir máli í tengslum við auðlindanýtingu og norðurskautsleiðina svonefndu; siglingaleið sem er líklega að opnast um Norður-Íshafið vegna minnkandi hafíss. Óhætt er að fullyrða að stríð Kanada og Danmerkur um Hanseyju sé með þeim óvenjulegri sem háð hafa verið, og eitt af fáum stríðum - og jafnvel það eina - í sögunni, sem dátarnir sem það heyja munu raunverulega sakna. Það byrjaði þegar þáverandi Grænlandsmálaráðherra Dana gaf fyrirmæli um að reisa danska fánann á eyjunni árið 1984, ellefu árum eftir að deila ríkjanna hófst og bardagarnir sem fylgdu voru alltaf eins: Kanadískir dátar stigu á land, fjarlægðu danska fánann, reistu þann kanadíska í staðinn og skildu eftir flösku af kanadísku viskíi. Nokkru síðar stigu danskir dátar á land, fjarlægðu kanadíska fánann, reistu þann danska, og skildu eftir flösku af ákavíti. Og svo koll af kolli. En nú sér sem sagt fyrir endann á þessu stríði og hinum sérstöku bardögum þess.